Moordma probeer eie lewe neem | Maroela Media
Moordma probeer eie lewe neem
Koekemoer in die hof. Foto: Foto: 90.6 FM Stereo Nuus
Soniya Koekemoer (34), wat tronkstraf uitdien vir die moord op haar negejarige dogtertjie, het probeer selfmoord pleeg.
90.6 FM Stereo Nuus berig Koekemoer word tans in Chris Hani Baragwanath-hospitaal in Johannesburg behandel, nadat sy haar polse en keel met 'n skalpel oopgesny het. Dawie Viljoen, Koekemoer se stiefpa, het in 'n telefoniese onderhoud met 90.6 FM Stereo Nuus gesê sy stiefdogter is Sondag na die hospitaal gehaas.
Koekemoer, wat in Johannesburg Sentraal haar vonnis uitdien, is glo verlede week in die hospitaal behandel vir asma, waar sy vermoedelik dié skerp mediese-instrument gesteel het. Volgens Viljoen is dit die tweede keer sedert haar inhegtenisneming dat Koekemoer in die tronk probeer selfmoord pleeg het.
Tydens die moordverhoor het dit aan die lig gekom dat Koekemoer op vyftien met bipolêre gemoedsversteuring gediagnoseer is en al 27 keer probeer het om selfmoord te pleeg. Volgens Viljoen ontvang sy stiefdogter geen hulp in die vorm van berading of medikasie vir haar depressie nie.
Koekemoer is in November in die streekhof in Vanderbijlpark tot 18 jaar tronkstraf gevonnis vir die moord op haar dogtertjie, Michelle.
Sy is op 22 Julie in hegtenis geneem nadat Michelle se liggaam op 10 Junie in haar bed gevind is. Sy en haar ma het in 'n woonstelblok in Vanderbijlpark gewoon.
Koekemoer het aanvanklik beweer sy het Michelle die laaste keer lewend gesien toe sy die vorige aand vir haar 'n storie gelees en haar in die bed gesit het. Volgens Koekemoer het sy wakker geword met 'n tou om haar nek en dadelik na haar dogter se kamer gegaan. Sy het gesê sy het Michelle se liggaam op haar bed aangetref, ook met 'n tou om haar nek.
Maroela Media het by die departement van korrektiewe dienste navraag gedoen en wag vir terugvoer.
Lees alle vorige berigte oor Soniya Koekemoer op Maroela Media.
Soveel male probeer- 27 maal? Duidelik kort sy hulp.
Gee haar medikasie vir die bipolêre gemoedsversteuring. Iemand wat daaraan ly kan nie sonder medikasie gaan nie. Ek weet dit is n verskriklike ding wat sy gedoen het maar ek weet ook wat n persoon wat bipolêr is se gemoedstoestand is en waardeur hulle gaan. Dis nie gewone depressie nie…. dis hel en dit kon bygedra het tot wat sy aan haar kind gedoen het.
Klink meer vir my na pure simpatie. Geen genade vir iemand wat hul onskuldige kinders se lewe neem nie.